কলকাতায় আসা হয়?
ছোটবেলায় যখন জামশেদপুরে থাকতাম, প্রায়ই আসতাম। এখন বছরে একবার করে সব ভাইবোনরা দেখা করি। যে যেখানে থাকে, চলে আসে। কলকাতায় আমার পিসিরা থাকেন। এবার সময় হাতে নিয়ে এসেছি। সকালে কাজকর্ম সেরে সন্ধে থেকে শুধু বোনেরা মিলে আড্ডা!
এই আড্ডায় আপনার দিদি তনুশ্রী দত্ত আসেন না?
দিদি এখন আমেরিকায়। মাস খানেকের মধ্যেই ফেরার কথা।
তনুশ্রী শেষ ছবি করেছিলেন ২০১০ সালে। মাঝে ওঁর যেসব ছবি ইন্টারনেটে ঘুরছিল, তাতে চুল ছোট করে কাটা। শোনা যায়, আধ্যাত্মিক চর্চায় জড়িয়ে পড়েছেন এখন...?
ওসব বেশ পুরনো ছবি। বছর দু’য়েক আগের। এখন আবার চুল বড় হয়ে গিয়েছে (হাসি)। অনেক বছর ধরেই ঘুরছে ও। এখন ফিরে এসে সেট্‌ল করার প্ল্যান করছে। এবং কামব্যাক করারও। এখন যে ধরনের ভাল কনটেন্ট নির্ভর সিনেমা হচ্ছে, তাতে কাজ করতে চায় ও।
তনুশ্রী হঠাৎ ছবি করা ছেড়ে দিলেন?
দিদি বেড়াতে ভালবাসে বরাবরই। এক্সপ্লোর করতে ভালবাসে। সো শি প্যাকড হার ব্যাগ অ্যান্ড স্টার্টেড ট্রাভেলিং। তাছাড়া ওর একটা নিজস্ব স্পিরিচুয়াল জগৎ রয়েছে।
আপনার সিনেমায় আসা কি দিদিকে দেখেই?
পুরোপুরি। প্রথমে খুব একটা নিশ্চিত ছিলাম না। এই পেশায় অনিশ্চয়তা আছে। প্রচুর ধৈর্যেরও দরকার। তাই শিওর হতে পারছিলাম না, অভিনয়টাই করব কি না। দিদি বুঝেছিল, আমার ভয়ও আছে, পাশাপাশি ইচ্ছেটাও। তখন ও আমায় কোনও অ্যাক্টিং স্কুলে ভর্তি হতে বলেছিল। নাম-টাকা-খ্যাতি এসবের জন্য নয়, ভালবেসে কাজটা করতে বলেছিল। আমি ওর কথা মেনে চলি খুব। বাবা-মায়ের চেয়েও ওকে বেশি ভয় পাই (হাসি)!
তারপর?
খুব লাজুক ছিলাম প্রথম প্রথম। কম কথা বলতাম। দিদির কথামতো অনুপম খেরের অ্যাক্টিং স্কুলে ভর্তি হই। প্রচুর ওয়ার্কশপ করি। এখন আমি এত কথা বলি যে আমার বাড়ির লোকেরাও অবাক হয়ে যায়! 
‘দৃশ্যম’এর অফারটা পেলেন কীভাবে?
প্রথমে সাউথ থেকে অফার এসেছিল। কয়েকটা বিজ্ঞাপন করলাম। ছবিও। যদিও তেমন চলেনি সেগুলো। তবে অনেক কিছু শিখেছিলাম। তারপর তো অনেকদিন টিভি’তে ‘বহু’ হিসেবে আমায় দেখেছেন দর্শক। সিরিয়ালটা শেষ হওয়ার পর যখন ব্রেক নিচ্ছিলাম, তখনই ‘দৃশ্যম’এর অডিশনের খবর পাই। পুরো টিমটাই গোয়ায় ছিল সেই সময়ে। আমার মাথায় ঘুরছিল, লোকে এতদিন আমায় যেভাবে দেখেছে, তারপর ১৬ বছরের বাচ্চা মেয়ের চরিত্রে কীভাবে নেবে! দু’টো ঝুঁটি বেঁধে অডিশন দিলাম। ভাগ্যক্রমে উতরেও গেলাম। তারপর থেকে তো জীবনে অনেক কিছুই পাল্টে গিয়েছে।
যেমন?
‘দৃশ্যম’এর ফলে অনেকের নজরে পড়েছি। তনুশ্রী দত্তের বোন পরিচয়টা ছাড়াও এখন অনেকে চিনতে পারেন আমায়। সবচেয়ে বড় পাওনাটা ছিল অজয় স্যার আর তব্বু ম্যামের সঙ্গে কাজ করার সুযোগ। দু’জনেই জাতীয় পুরস্কারপ্রাপ্ত অভিনেতা। নিশিকান্ত (কামত, পরিচালক) স্যারও অসাধারণ। প্রথম দিন প্রচণ্ড নার্ভাস ছিলাম। খুব তাড়াতাড়ি সংলাপ বলছিলাম। আর কেউ কিছু বুঝতেই পারছিল না। তখন নিশিকান্ত স্যার বলেছিলেন, ভুলে যাও যে অজয় দেবগণ সামনে দাঁড়িয়ে আছেন। আমি সময় নিচ্ছিলাম বলে কেউ একফোঁটাও বিরক্ত হননি। ওঁরা সকলে আমায় ভরসা দিচ্ছিলেন।
দক্ষিণী ফিল্ম ইন্ডাস্ট্রিতে কাজ করার অভিজ্ঞতা কেমন ছিল?
ওখানে একটাই সমস্যা। সেটা হল ভাষার অন্তরায়। ভাষাটা না শিখে অভিনয় করা কতটা কঠিন, সেটা বুঝেছিলাম। তাই যাঁরা হিন্দি না জেনেও বলিউডে এসে কাজ করছেন, তাঁদের শ্রদ্ধা করি আমি। সাউথে খুব তাড়াতাড়ি শ্যুটিং শেষ হয়ে যায়। সকলে সব সময় ঠিক সময়ে সেট’এ আসে।

এই বিষয়ে অন্যান্য খবর

বাঙালি অভিনেত্রী যাঁরা বলিউড থেকে সরে গিয়েছেন
‘ভিতর থেকে তো আমি বাঙালিই’, একান্ত সাক্ষাৎকারে কপিল শর্মার নায়িকা


কপিল শর্মার সঙ্গে কাজ করার সুযোগটা কীভাবে এল?
‘ফিরঙ্গি’ ছবিটায় অভিনয়ের পাশাপাশি প্রযোজনাও করেছেন কপিল স্যার। এখানেও অডিশন দিয়েই পেয়েছিলাম। এই শ্যুটে কাজ করেছি কম, হেসেছি বেশি। একেক সময় কপিল স্যারকে বলতাম, ‘আরে তুমি টাকা ঢেলেছ ছবিটার পিছনে, এত হাসি-মজা না করে কাজটা তো কর’! ‘দৃশ্যম’এর চেয়ে একেবারেই আলাদা ধরনের অভিজ্ঞতা এখানে। ‘দৃশ্যম’এর গল্পটাও অনেক সিরিয়াস আর গভীর ছিল।
কপিল শর্মা এবং তাঁর শো’কে ঘিরে যে সাম্প্রতিক বিতর্ক, সেটা নিয়ে আপনার কী বক্তব্য?
গোটা ব্যাপারটা দু’জন মানুষের মধ্যে হয়েছে। তাই আমার মনে হয় না, এটা নিয়ে বাইরে থেকে কোনও মন্তব্য করা উচিত হবে।
সেট’এ কপিলকে কেমন দেখলেন? অনেকে ইদানীং বলেন, সাফল্য কপিলের মাথা ঘুরিয়ে দিয়েছে?
আমি তো সে রকম কিছু দেখিনি। প্রযোজক হিসেবে টিমের সকলের দিকে খেয়াল থাকত ওঁর। আমরা একবার খুব ঠান্ডায় শ্যুট করছিলাম। সেখানে সকলের কাছে শাল আছে কি না, সকলে কাজের ফাঁকে সময় মতো বিশ্রাম পাচ্ছে কি না, সব দিকে নজর রাখতেন।
ঝরঝর করে বাংলা বলেন। বাংলা ছবিতে কাজ করার ইচ্ছে নেই?
আছে তো! তবে এখানকার ইন্ডাস্ট্রিটার ব্যাপারে কিছুই জানি না আমি। তার জন্য কলকাতায় নিয়মিতভাবে আসা এবং থাকাটা জরুরি। আরও বেশি ট্রিপ করব ভবিষ্যতে। 
বাংলা ছবি দেখা হয়?
হ্যাঁ, তবে কম। ‘বেলাশেষে’, ‘প্রাক্তন’ দেখেছি। ‘অপুর সংসার’ও।
অল্প বয়সেই ইন্ডাস্ট্রিতে এসেছেন। এর ভাল-মন্দ দিকগুলো সম্পর্কে দিদির থেকে পরামর্শ নেন?
সব ইন্ডাস্ট্রিরই ভাল দিক, খারাপ দিক থাকে। মেয়ে বলে একটু সতর্ক তো থাকতেই হয়। দিদি যখন ১৬ বছর বয়সে পুণে চলে গিয়েছিল মডেলিং করতে, তখন আমি স্কুলে। খুব সাহসী ছিল ও। সবকিছু একা করেছে। ওর কাছে তখন গল্পগুলো শুনে মনে হতো, এরকমও আবার হয়! তবে ইন্ডাস্ট্রির অন্ধকার দিকটা নিয়ে লোকে যত চর্চা করে, আমাকে কখনও তেমন খারাপ কিছু ফেস করতে হয়নি। আর দিদিকে তো রাত তিনটের সময় ফোন করেও পরামর্শ চাই। ও সব সময় বিভিন্ন অপশন দিয়ে বলে, ‘নিজে সিদ্ধান্ত নাও’। আমার মা-বাবাও খুব সাপোর্টিভ।
তনুশ্রী দত্তের বোন, এই ট্যাগটা কি আপনার কাছে এক্সট্রা ব্যাগেজ?
একেবারেই না। বরং এটা আমার জোরের জায়গা। একটা নাম সঙ্গে জুড়ে গেলে লোকে অন্যভাবে ট্রিট করে। অডিশনে সহজে সুযোগ মেলে। দিদির জন্য যেটুকু সুবিধে পেয়েছি, তাতে আমি কৃতজ্ঞ। এরপর নিজস্ব স্ট্রাগ্‌ল তো আছেই।